Asiakirjat Espanjan kuningaskunnan ja Portugalin tasavallan liittymisestä Euroopan yhteisöihin - Asiakirja Espanjan kuningaskunnan ja Portugalin tasavallan liittymisehdoista ja perustamissopimusten mukautuksista - Neljäs osa - Siirtymätoimenpiteet - II osasto - Espanjaa koskevat siirtymätoimenpiteet - 3 luku - Maatalous - I jakso - Yleiset määräykset - 1 alajakso - Hintojen lähentäminen ja hinnanerojen korvaaminen - 70 artikla

1. Jos 68 artiklan soveltaminen johtaa Espanjassa hintatasoon, joka eroaa yhteisten hintojen tasosta, hintoja, joiden osalta II jaksossa viitataan tähän artiklaan, lähennetään 2 ja 3 kohdan määräysten mukaisesti yhteisiin hintoihin kunkin markkinointivuoden alussa, jollei 4 kohdasta muuta johdu.

2. Silloin kun jonkin tuotteen hinta Espanjassa on yhteistä hintaa alhaisempi, lähentyminen toteutetaan seitsenvaiheisena siten, että Espanjassa käytettävää hintaa korotetaan kuuden ensimmäisen lähentämisen aikana peräkkäin seitsemänneksellä, kuudenneksella, viidenneksellä, neljänneksellä, kolmanneksella ja puolella kyseisen jäsenvaltion ennen kutakin lähentämistä voimassa olleen hintatason sekä yhteisen hinnan ennen kutakin lähentämistä voimassa olleen tason välisestä erotuksesta. Tämän laskutoimituksen tuloksena saatua hintaa korotetaan tai alennetaan suhteessa yhteisen hinnan nousuun tai laskuun seuraavana markkinointivuonna ja yhteistä hintaa sovelletaan Espanjassa seitsemännen lähentämisen toteuduttua.

3. a) Silloin kun jonkin tuotteen hinta Espanjassa on yhteistä hintaa korkeampi, tässä jäsenvaltiossa käytettävä hinta säilytetään 68 artiklan soveltamisesta johtuvalla tasolla, ja lähentyminen toteutuu yhteisissä hinnoissa liittymistä seuraavien seitsemän vuoden aikana tapahtuvan kehityksen tuloksena.

Espanjassa käytettävää hintaa mukautetaan tarpeellisessa määrin sen ja yhteisen hinnan välisen eron kasvamisen estämiseksi.

Jos Espanjassa käytetyt hinnat, jotka on ilmoitettu ECUina ja vahvistettu markkinointivuodeksi 1985/86 aiemman kansallisen järjestelyn mukaisesti, ovat johtaneet Espanjan hintojen ja yhteisten hintojen välillä markkinointivuonna 1984/85 olleen eron ylittymiseen, kahden edellisen alakohdan soveltamisen seurauksena Espanjassa käytettävää hintaa lasketaan erikseen määritettävällä summalla, joka vastaa osaa ylityksestä, siten että ylitys häviää kokonaan ensimmäisten seitsemän liittymistä seuraavan vuoden aikana.

Sen estämättä, mitä b alakohdassa määrätään, yhteistä hintaa sovelletaan lähentymisen seitsemännessä vaiheessa.

b) Silloin kun jonkin tuotteen Espanjassa käytettävä hinta on olennaisesti korkeampi kuin yhteinen hinta, neuvosto laatii arvion hintojen lähentymiskehityksestä liittymistä seuraavan neljännen vuoden lopulla komissiolta saamansa lausunnon perusteella, johon on tarvittaessa liitetty aiheelliset ehdotukset.

Neuvosto voi määräenemmistöllä komission ehdotuksesta ja edustajakokousta kuultuaan erityisesti pidentää hintojen lähentämiseksi määrättyä aikaa siirtymätoimenpiteiden soveltamisajan enimmäispituuden rajoissa ja päättää muista menettelyistä hintojen lähentämisen nopeuttamiseksi.

4. Yhdentymisen tasapainoisen etenemisen hyväksi voidaan päättää poiketen siitä, mitä 2 kohdassa määrätään, että yhden tai useamman tuotteen hinta Espanjassa eroaa yhden markkinointivuoden ajan kyseisen kohdan soveltamisesta johtuvista hinnoista.

Ero saa olla enintään 10 prosenttia toteutettavasta hinnanmuutoksesta.

Seuraavan markkinointivuoden hintataso on siinä tapauksessa se, joka olisi johtunut 2 kohdan soveltamisesta, jollei hintojen välisestä erosta olisi päätetty. Kyseistä markkinointivuotta varten voidaan kuitenkin päättää uudesta hintatasojen erosta ensimmäisessä ja toisessa alakohdassa määrätyin edellytyksin.

Ensimmäisessä alakohdassa määrätty poikkeus ei koske viimeistä 2 kohdassa tarkoitetuista lähentämisvaiheista.